pythainlp/thaigov-v2-corpus-22032023 huggingface dataset:
วันพุธที่ 28 กันยายน 2565
ย้ำเตือนข้อกฎหมายควบคุมการใช้กัญชา ห้ามสูบทั้งในโรงเรียนและที่สาธารณะ พร้อมเตือนห้ามขายให้เยาวชนอายุต่ำกว่า 20 ปี ฝ่าฝืนมีโทษจำคุก 1 ปี ปรับ 2 หมื่นบาท
ย้ำเตือนข้อกฎหมายควบคุมการใช้กัญชา ห้ามสูบทั้งในโรงเรียนและที่สาธารณะ พร้อมเตือนห้ามขายให้เยาวชนอายุต่ำกว่า 20 ปี ฝ่าฝืนมีโทษจำคุก 1 ปี ปรับ 2 หมื่นบาท
วันที่ 28 กันยายน 2565 น.ส.ไตรศุลี ไตรสรณกุล รองโฆษกประจำกสำนักนายกรัฐมนตรี กล่าวว่า ตามที่ได้ปรากฏกรณีมีกลุ่มนักเรียนสูบกัญชาในโรงเรียน และขณะนี้หน่วยงานที่เกี่ยวข้องทั้งกระทรวงศึกษาธิการ และเจ้าหน้าที่ตำรวจได้เข้าไปดำเนินการตามข้อกฎหมายแล้วนั้น ขอย้ำเตือนทั้งกลุ่มเยาวชน ผู้ครอบครองและขายส่วนของกัญชา ตลอดจนทุกฝ่ายที่เกี่ยวข้องอีกครั้งว่า แม้ปัจจุบัน พ.ร.บ.กัญชา กัญชง จะยังไม่มีผลบังคับ แต่มีกฎหมายควบคุมให้เกิดการใช้อย่างเหมาะสม ตรงตามนโยบายที่รัฐบาลสนับสนุนกัญชาทางการแพทย์ ให้ประชาชนใช้เพื่อประโยชน์ในการดูแลสุขภาพ และการผลิตผลิตภัณฑ์ต่างๆเพื่อประโยชน์ต่อเศรษฐกิจ
สำหรับกฎหมายที่ควบคุมการใช้กัญชา กัญชง ในปัจจุบันอยู่ในประกาศกระทรวงสาธารณสุข เรื่อง สมุนไพรควบคุม (กัญชา) พ.ศ. 2565 มีข้อกำหนดในส่วนการห้ามจำหน่ายกัญชา กัญชงให้แก่ ผู้ที่มีอายุต่ำกว่า 20 ปี, สตรีมีครรภ์ หรือสตรีที่ให้นมบุตร หากฝ่าฝืนก็ต้องรับโทษตามพระราชบัญญัติคุ้มครองและส่งเสริมภูมิปัญญาการแพทย์แผนไทย มีโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ
รวมถึงประกาศกระทรวงสาธารณสุข เรื่อง กำหนดให้การกระทำให้เกิดกลิ่น หรือควันกัญชา กัญชง หรือพืชอื่นใด เป็นเหตุรำคาญ พ.ศ. 2565 ได้ควบคุมไม่ให้มีการ สูบ เสพในที่สาธารณะทุกประเภท ซึ่งรวมถึงโรงเรียนด้วย โดยหากเจ้าหน้าที่แจ้งให้เลิก แต่ผู้สูบ เสพ ไม่เลิกจะมีความผิดตาม พ.ร.บ.การสาธารณสุข มีโทษจำคุกไม่เกิน 1 เดือน หรือปรับไม่เกิน 2,000 บาท หรือทั้งจำทั้งปรับ
“จากกรณีที่เกิดขึ้นที่ผู้สูบกัญชาเป็นเยาวชนซึ่งมีการซื้อมาจากตลาดนั้น เป็นกรณีฝ่าฝืนกฎหมายในส่วนที่ห้ามขายกัญชา กัญชงให้แก่เยาวชนที่อายุต่ำว่า 20 ปี เช่นนี้ถือว่าผู้ขายมีความผิด ส่วนที่มีการสูบกัญชาในเขตโรงเรียนถือว่าเป็นสถานที่สาธารณะ ซึ่งประกาศสาธารณสุขระบุห้ามไว้ หากเจ้าหน้าที่ตักเตือนแล้วยังกระทำอีกก็ถือว่ามีความผิดตามกฎหมาย ขอย้ำว่าปัจจุบันมีกฎหมายควบคุมการใช้ประโยชน์จากกัญชาอย่างเหมาะสม การที่กัญชา กัญชงไม่อยู่ในบัญชียาเสพติดให้โทษแล้วไม่ได้หมายความว่าบุคคลใด จะใช้กัญชาเพื่อการใด ในสถานที่ใดก็ได้ และรัฐบาลไม่สนับสนุนการใช้กัญชา กัญชงเพื่อการสันทนาการ” น.ส.ไตรศุลี กล่าว
วันพฤหัสบดีที่ 27 ตุลาคม 2565
ก.อุตสาหกรรม รวมใจแพคถุงยังชีพ เร่งเยียวยาผู้ประสบอุทกภัยน้ำท่วม
ก.อุตสาหกรรม รวมใจแพคถุงยังชีพ เร่งเยียวยาผู้ประสบอุทกภัยน้ำท่วม
(วันที่ 26 ตุลาคม 2565) นายเอกภัทร วังสุวรรณ เลขาธิการสำนักงานคณะกรรมการอ้อยและน้ำตาลทราย นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม นายวิฤทธิ์ วิเศษสินธุ์ รองเลขาธิการสำนักงานมาตรฐานผลิตภัณฑ์อุตสาหกรรม นายสหวัฒน์ โสภา รองเลขาธิการสำนักงานคณะกรรมการอ้อยและน้ำตาลทราย นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม นายเอกนิติ รมยานนท์ รองเลขาธิการสำนักงานมาตรฐานผลิตภัณฑ์อุตสาหกรรม นำทีมข้าราชการ และเจ้าหน้าที่กระทรวงอุตสาหกรรม ร่วมกันแพคสิ่งของบรรจุเป็นถุงยังชีพ เพื่อเตรียมนำไปช่วยเหลือผู้ประสบภัยน้ำท่วมโดยเร่งด่วน
โอกาสนี้ นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม เข้ารับมอบสิ่งของอุปโภค บริโภค และของใช้ที่จำเป็น โดยได้รับการสนับสนุนจากสำนักงานอุตสาหกรรมจังหวัดราชบุรี เพื่อนำไปช่วยเหลือและบรรเทาความเดือดร้อนในเบื้องต้นให้กับผู้ประสบอุทกภัยน้ำท่วม ณ ห้องนิทรรศการ ชั้น 1 อาคารกรมส่งเสริมอุตสาหกรรม
วันจันทร์ที่ 3 ตุลาคม 2565
ปลัด มท.สุดปลื้ม กระเเสตอบรับในงาน SX 2022 ตลอด 7 วัน ดีเยี่ยม ย้ำภารกิจ "บำบัดทุกข์ บำรุงสุข" ยังไม่จบ พร้อมมุ่งสู่เป้าหมายการพัฒนาประเทศไทยที่ยั่งยืนในทุกมิติ
ปลัด มท.สุดปลื้ม กระเเสตอบรับในงาน SX 2022 ตลอด 7 วัน ดีเยี่ยม ย้ำภารกิจ "บำบัดทุกข์ บำรุงสุข" ยังไม่จบ พร้อมมุ่งสู่เป้าหมายการพัฒนาประเทศไทยที่ยั่งยืนในทุกมิติ
เมื่อวันที่ 2 ต.ค. 65 เวลา 16.00 น. นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย นายอรรษิษฐ์ สัมพันธรัตน์ อธิบดีกรมการพัฒนาชุมชน รศ.วรวรรณ โรจนไพบูลย์ และผศ.พิเชฐ โสวิทยสกุล ที่ปรึกษาปลัดกระทรวงมหาดไทย หัวหน้าส่วนราชการระดับกรมและหน่วยงานรัฐวิสาหกิจในสังกัดกระทรวงมหาดไทย คณะทำงาน Change for Good และเจ้าหน้าที่เกี่ยวข้อง ร่วมงานแสดงนิทรรศการนานาชาติ Sustainability Expo 2022 หรือ SX 2022 วันสุดท้าย ณ ศูนย์การประชุมแห่งชาติสิริกิติ์ กรุงเทพมหานคร
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า กระทรวงมหาดไทยได้ร่วมเป็นส่วนหนึ่งในการจัดงานเเสดงนิทรรศการในงาน Sustainability EXPO 2022 หรือ SX 2022 ที่จัดขึ้นในระหว่างวันที่ 26 กันยายน - 2 ตุลาคม 2565 ณ ศูนย์การประชุมแห่งชาติสิริกิติ์ ซึ่งภายในงานมีนิทรรศการที่เกี่ยวกับความยั่งยืนที่เป็นความรู้เเละเป็นประโยชน์มากมาย จากทั้งหน่วยงานภาครัฐ และภาคเอกชน รวมถึงหน่วยงานระหว่างประเทศ โดยตลอด 7 วันที่ผ่านมานี้ ที่บูธของกระทรวงมหาดไทยได้จัดกิจกรรมทั้งหมด 4 กิจกรรม อัดแน่นไปด้วย ความสนุก สาระ และความรู้มากมาย จากภาคีเครือข่ายการทำงานกลไก 3 5 7 (3 ระดับ 5 กลไก และ 7 ภาคีเครือข่าย) และตามหลักการทำงาน "บวร บรม ครบ" ของกระทรวงมหาดไทย ในพื้นที่ทั่วประเทศ พร้อมทั้งผู้เข้าเยี่ยมชมบูธกิจกรรม ยังได้รับชมผลการดำเนินงานที่เป็น Best Pratice ผ่านระบบ Warroom MOI บนดิจิทัลบอร์ด และกิจกรรมพิเศษ LIVE ACTION ตลอดทั้ง 7 วัน เสมือนได้ลงพื้นที่ไปทำกิจกรรมในพื้นที่จริง ใน 11 กิจกรรมเด่น ได้แก่ 1) ชุมชน SDGs 2) โคก หนอง นา 3) ผ้าไทยใส่ให้สนุก 4) OTOP นวัตวิถี 5) งานสาธารณะสงเคราะห์ตามหลัก บ ว ร 6) การจัดการขยะและถังขยะเปียกลดโลกร้อน 7) คลองสวยน้ำใส
อัลบั้มภาพ
ข่าวที่เกี่ยวข้อง
รมว.เฮ้ง พบปะลูกจ้างสหภาพเด็นโซ่ มุ่งวางรากฐานแรงงาน ขับเคลื่อนพัฒนาประเทศ
เจ้าหน้าที่ฝ่ายความมั่นคง จังหวัดตาก เร่งดำเนินการตามเบาะเเส พบอาวุธปืน 59 กระบอก ด้านผู้ว่าฯ ตาก สั่งการให้ตรวจสอบที่มาทันที
ปลัด มท. ลงพื้นที่เชียงของตรวจเยี่ยมขับเคลื่อนอำเภอนำร่องบำบัดทุกข์ บำรุงสุข (CAST) เน้นย้ำ คนมหาดไทยต้องไม่ทำงานเพราะหน้าที่ แต่ทำจากใจ มี Passion มีองค์ความรู้ มีภาวะผู้นำ
ปลัดมหาดไทย ชูแนวทางการนำผู้ป่วยเข้ารับการบำบัดฟื้นฟูของจังหวัดกระบี่ ยกเป็นตัวอย่างการร่วมด้วยช่วยกันแก้ไขปัญหาในทุกภาคส่วน กร้าวมหาดไทยยังคงเดินหน้ากวาดล้างยาเสพติดเต็มรูปแบบทุกจ
นครสวรรค์ Kick Off ถังขยะเปียกลดโลกร้อน มุ่งสร้างการรับรู้ขยายผลสู่ทุกครัวเรือน เพื่อลดภาวะโลกร้อนควบคู่กับการจัดการขยะอย่างยั่งยืนที่เป็นรูปธรรม
วันพุธที่ 5 ตุลาคม 2565
พม. ห่วงใยกลุ่มเปราะบางเดือดร้อนจากอุทกภัย สั่งการทีม One Home พม. ทั่วประเทศ เร่งช่วยเหลือโดยเร็วที่สุด
พม. ห่วงใยกลุ่มเปราะบางเดือดร้อนจากอุทกภัย สั่งการทีม One Home พม. ทั่วประเทศ เร่งช่วยเหลือโดยเร็วที่สุด
วันนี้ (5 ต.ค. 65) เวลา 10.00 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯนายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า ด้วย สถานการณ์อุทกภัยเกิดขึ้นในหลายพื้นที่ทั่วประเทศ ซึ่งส่งผลกระทบต่อประชาชนจำนวนมากในวงกว้าง โดยเฉพาะกลุ่มเปราะบางตั้งแต่ เด็ก เยาวชน คนพิการ ผู้สูงอายุ และผู้ด้อยโอกาส ทั้งนี้ กระทรวงการพัฒนาสังคมและความมั่นคงของมนุษย์ (พม.) มีความห่วงใยประชาชนและกลุ่มเปราะบางที่ประสบอุทกภัยเป็นอย่างมาก ตนจึงได้สั่งการพัฒนาสังคมและความมั่นคงของมนุษย์จังหวัด พร้อมด้วยทีม One Home พม. เร่งลงพื้นที่สำรวจกลุ่มเปราะบางที่ประสบปัญหาความเดือดร้อนจากอุทกภัยและเข้าช่วยเหลือเพื่อบรรเทาความเดือดร้อนในเบื้องต้น อีกทั้งบูรณาการความร่วมมือกับหน่วยงานที่เกี่ยวข้องในพื้นที่ เพื่อให้ความช่วยเหลือโดยเร็วที่สุด ซึ่งขณะนี้ พัฒนาสังคมและความมั่นคงของมนุษย์จังหวัด พร้อมด้วยทีม One Home พม. ได้ลงพื้นที่เข้าช่วยเหลือประชาชนและกลุ่มเปราะบางที่ประสบปัญหาความเดือดร้อนจากอุทกภัยในหลายจังหวัดแล้ว
นายอนุกูลกล่าวเพิ่มเติมว่า สำหรับแนวทางการช่วยเหลือในเบื้องต้น กระทรวง พม. จะพิจารณาความช่วยเหลือเป็นเงินสงเคราะห์ครอบครัวสำหรับประชาชนผู้ได้รับผลกระทบและผู้เสียชีวิต การจัดทีมสหวิชาชีพลงพื้นที่เพื่อเข้าไปให้คำปรึกษาแนะนำและฟื้นฟูสภาพจิตใจ เพื่อลดผลกระทบทางด้านจิตใจ การมอบถุงยังชีพ เครื่องอุปโภคบริโภคที่จำเป็น และการซ่อมแซมบ้านสำหรับผู้สูงอายุและคนพิการหลังน้ำลด เป็นต้น ทั้งนี้ ประชาชนและกลุ่มเปราะบางที่ได้รับความเดือดร้อนจากอุทกภัย สามารถติดต่อขอความช่วยเหลือได้ตลอด 24 ชั่วโมง เพียงกด โทร. 1300 สายด่วน พม. หรือ สำนักงานพัฒนาสังคมและความมั่นคงของมนุษย์จังหวัดทั่วประเทศ ศูนย์ช่วยเหลือสังคมตำบล ศูนย์ช่วยเหลือสังคมชุมชน และอาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันพฤหัสบดีที่ 27 ตุลาคม 2565
รฟท. เตรียมความพร้อมอุโมงค์ลอดใต้ทางรถไฟและถนนรถไฟ ช่วงบางซื่อ - จตุจักร - วัดเสมียนนารี ก่อนเปิดใช้งาน 1 พ.ย. นี้
รฟท. ตรวจสอบความเรียบร้อยและเตรียมความพร้อมของอุโมงค์ลอดใต้ทางรถไฟและถนนรถไฟ ซึ่งเป็นอุโมงค์ที่เชื่อมระหว่างถนนกำแพงเพชร 2 บริเวณสถานีรถไฟฟ้าชานเมืองสายสีแดงจตุจักร กับถนนรถไฟ ก่อนเปิดใช้งานในวันที่ 1 พฤศจิกายน 2565 เพื่ออำนวยความสะดวก และแก้ไขปัญหาก
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า นายนิรุฒ มณีพันธ์ ผู้ว่าการรถไฟแห่งประเทศไทย ได้สั่งการให้ฝ่ายที่เกี่ยวข้องเร่งดำเนินการปรับปรุงอุโมงค์ลอดใต้ทางรถไฟและถนนรถไฟ ซึ่งเป็นงานที่เกี่ยวกับการเชื่อมโครงข่ายการจราจรรอบสถานีกลางกรุงเทพอภิวัฒน์ สำหรับใช้เชื่อมต่อระหว่างถนนกำแพงเพชร 2 บริเวณสถานีรถไฟฟ้าชานเมืองสายสีแดงจตุจักร กับถนนรถไฟ ช่วงบางซื่อ - จตุจักร - วัดเสมียนนารี โดยมีวัตถุประสงค์เพื่ออำนวยความสะดวกแก่ผู้เดินทางมาใช้บริการรถไฟชานเมืองสายสีแดง และช่วยบรรเทาปัญหาการจราจรให้แก่ประชาชนผู้สัญจรไปมาในละแวกใกล้เคียง
ทั้งนี้ รฟท. ได้เร่งรัดเข้าดำเนินการปรับปรุงระบบไฟฟ้าแสงสว่าง ระบบสูบน้ำภายในอุโมงค์ และร่วมกับสำนักงานเขตบางซื่อ สำนักงานเขตจตุจักร สน.เตาปูน สน.ประชาชื่น ตำรวจรถไฟ SCG และสำนักงานประปา สาขาพญาไท ฉีดล้างทำความสะอาดบริเวณพื้นผิวจราจร จัดเก็บขยะมูลฝอยจนเสร็จสมบูรณ์เรียบร้อยแล้ว และพร้อมเปิดใช้งานตามกำหนดในวันที่ 1 พฤศจิกายน 2565
นอกจากนี้ รฟท. ยังได้ประสานการไฟฟ้านครหลวง ให้เข้ามาดำเนินการเชื่อมต่อระบบไฟฟ้าส่องสว่าง เพื่อให้บริการเป็นทางสาธารณะ สำหรับให้ประชาชนใช้ในการสัญจร ตลอดจนขอความร่วมมือประชาชนให้เคลื่อนย้ายรถยนต์ที่จอดกีดขวางการจราจรบริเวณริมถนนและทางเข้า-ออกอุโมงค์ โดยเมื่อเปิดใช้บริการแล้วอุโมงค์ลอดใต้ทางรถไฟและถนนรถไฟ จะสามารถช่วยแก้ปัญหาการจราจรบริเวณแยกช่วงบางซื่อ-จตุจักร- วัดเสมียนนารี และสามารถอำนวยความสะดวกให้ผู้ที่จะเดินทางมายังสถานีกลางกรุงเทพอภิวัฒน์ได้สะดวกและรวดเร็วมากยิ่งขึ้น
ขณะเดียวกัน เพื่อเป็นการป้องกันไม่ให้เกิดปัญหากลุ่มคนร้ายเข้ามาทำความเสียหายกับทรัพย์สินราชการในอนาคต รฟท. และกองบังคับการตำรวจรถไฟ ได้ประสานความร่วมมือกับเจ้าหน้าที่ตำรวจในท้องที่ ออกตรวจตราพื้นที่โดยรอบอุโมงค์อย่างต่อเนื่อง อย่างไรก็ดี รฟท. ขอความร่วมมือจากพี่น้องประชาชนที่อาศัยอยู่ในชุมชนใกล้เคียง ช่วยสอดส่องดูแล เป็นหูเป็นตา ป้องกันไม่ให้บุคคลใดเข้ามาสร้างความเสียหายระบบสาธารณประโยชน์ รวมถึงช่วยกันไม่ทิ้งขยะมูลฝอย สิ่งปฏิกูลลงบนพื้นผิวจราจร เพื่อทำให้อุโมงค์สามารถใช้งานและเกิดประโยชน์สูงสุดต่อส่วนรวมในระยะยาวสืบไป
วันอังคารที่ 30 สิงหาคม 2565
พม. ดึงนักวิชาการร่วมเวทีสนทนาทางนโยบายด้านการคุ้มครองทางสังคม  แนะเพิ่มการลงทุนพัฒนามนุษย์ โดยไม่ทิ้งใครไว้ข้างหลัง
พม. ดึงนักวิชาการร่วมเวทีสนทนาทางนโยบายด้านการคุ้มครองทางสังคม  แนะเพิ่มการลงทุนพัฒนามนุษย์ โดยไม่ทิ้งใครไว้ข้างหลัง
เมื่อวันที่ 29 สิงหาคม 2565 นายธนสุนทร สว่างสาลี รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) เป็นประธานเปิดการประชุมเชิงปฏิบัติการเวทีสนทนาทางนโยบายด้านการคุ้มครองทางสังคม โดยมีผู้บริหารกระทรวง พม. พร้อมด้วยนักวิชาการผู้ทรงคุณวุฒิ ประกอบด้วย ดร.ปรเมธี วิมลศิริ ประธานกรรมการ ธนาคารแห่งประเทศไทย ผศ.ดร.ภาวิณ ศิริประภานุกูล อาจารย์ประจำคณะเศรษฐศาสตร์ จุฬาลงกรณ์มหาวิทยาลัย ผศ.ดร.ธร ปีติดล และ ดร.ทีปกร จิร์ฐิติกุลชัย อาจารย์ประจำคณะเศรษฐศาสตร์ มหาวิทยาลัยธรรมศาสตร์ ดร.ปัณณ์ อนันอภิบุตร ผู้เชี่ยวชาญด้านพัฒนานโยบายการคลังท้องถิ่น สำนักงานเศรษฐกิจการคลัง ดร.กนต์ธีร์ นุชสุวรรณ ผู้เชี่ยวชาญด้านการติดตามและประเมินผล องค์การยูนิเซฟ ประเทศไทย ดร.สมชัย จิตสุชน ผู้อำนวยการวิจัยด้านการพัฒนาอย่างทั่วถึง TDRI ดร.บุญวรา สุมะโน นักวิชาการอาวุโส TDRI และ ดร.นฎา วะสี ผู้อำนวยการวิจัย สถาบันวิจัยเศรษฐกิจป๋วย อึ๊งภากรณ์ ร่วมประชุม ณ ห้องออร์คิด 3 โรงแรมรามาการ์เด้นส์ กรุงเทพฯ
นายธนสุนทร กล่าวว่า ด้วย กระทรวงการพัฒนาสังคมและความมั่นคงของมนุษย์ (พม.) ในฐานะหน่วยงานหลักด้านสังคมของภาครัฐมีภารกิจสำคัญในการขับเคลื่อนงานพัฒนาสังคม โดยสร้างความเป็นธรรมและความเสมอภาคทางสังคม ส่งเสริมและพัฒนาคุณภาพและความมั่นคงในชีวิต สถาบันครอบครัว และชุมชน ทั้งนี้ สำนักงานปลัดกระทรวง พม. จึงได้จัดโครงการประชุมเชิงปฏิบัติการเวทีสนทนาทางนโยบายด้านการคุ้มครองทางสังคม เพื่อนำเสนอการศึกษาทบทวนระบบการคุ้มครองทางสังคมของประเทศไทย และข้อเสนอเชิงนโยบายในหัวข้อ “ทิศทางการขับเคลื่อนระบบการคุ้มครองทางสังคมสำหรับเด็กในประเทศไทย” “แรงงานไทยกับการขยายความคุ้มครองทางสังคม” และ “ระบบบำนาญในภาวะสังคมสูงวัย” อีกทั้งระดมความคิดเห็นต่อข้อเสนอเชิงนโยบายด้านการคุ้มครองทางสังคม เพื่อขับเคลื่อนการดำเนินงานของกระทรวง พม. ให้เท่าทันต่อสถานการณ์สังคมและโลกที่เปลี่ยนแปลงอย่างรวดเร็ว โดยมุ่งเน้นให้ผู้บริหารมีส่วนร่วมในการแลกเปลี่ยนประสบการณ์ ความคิดเห็น และความเป็นไปได้ในการนำข้อเสนอเชิงนโยบายด้านการคุ้มครองทางสังคมมาปรับใช้ให้เหมาะสม และจัดทำข้อเสนอเชิงนโยบายตามบทบาทภารกิจของกระทรวง พม. ต่อไป
นายธนสุนทร กล่าวเพิ่มเติมว่า กระทรวง พม. ได้มุ่งเน้นการเสริมสร้างระบบการคุ้มครองทางสังคมให้มีความครอบคลุม สำหรับกลุ่มเด็กมุ่งเน้นให้มีการลงทุนเพื่อพัฒนาให้เต็มศักยภาพ กลุ่มผู้สูงอายุมุ่งเน้นให้ความสำคัญกับการบูรณาการและการปรับปรุงระบบเดิมที่มีอยู่ให้สอดรับกับความต้องการของประชาชน และสถานการณ์ด้านโครงสร้างประชากร และกลุ่มวัยแรงงานมุ่งเน้นให้มีการทบทวนสวัสดิการที่มีอยู่เพื่อความครอบคลุมและสอดรับกับการเปลี่ยนแปลงของแรงงานตามสภาพเศรษฐกิจและสังคม ทั้งนี้ การขับเคลื่อนในประเด็นดังกล่าว กระทรวง พม. มองว่า ปัจจัยสำคัญที่สุด คือ ประเทศไทยต้องเพิ่มการลงทุนในการพัฒนามนุษย์ (Human Capital) และพัฒนาระบบฐานข้อมูลระหว่างภาครัฐ เพื่อสร้างความมั่นคงและพัฒนาคุณภาพชีวิตของคนไทย โดยไม่ทิ้งใครไว้ข้างหลังอย่างแท้จริง
วันพุธที่ 12 ตุลาคม 2565
จังหวัดปัตตานี จัดพิธีมอบเงินพระราชทานเงินขวัญถุงกองทุนแม่ของแผ่นดิน ประจำปี 2564 -2565 ย้ำ มุ่งใช้พลังชุมชนป้องกันและแก้ไขปัญหายาเสพติดในชุมชน
จังหวัดปัตตานี จัดพิธีมอบเงินพระราชทานเงินขวัญถุงกองทุนแม่ของแผ่นดิน ประจำปี 2564 -2565 ย้ำ มุ่งใช้พลังชุมชนป้องกันและแก้ไขปัญหายาเสพติดในชุมชน
เมื่อวันที่ 11 ต.ค. 65 ณ ห้องประชุมชั้น 3 อุทยานการเรียนรู้ TK PARK ปัตตานี นายณัฐกฤช สิทธิโอสถ รองผู้ว่าราชการจังหวัดปัตตานี เป็นประธานในพิธีฯ มอบเงินพระราชทานเงินขวัญถุงกองทุนแม่ของแผ่นดินจังหวัดปัตตานีให้แก่หมู่บ้านและชุมชนกองทุนแม่ของแผ่นดินประจำปี 2564 - 2565 จำนวน 27 กองทุน โดยมี นายธีรวิทย์ กู้เกียรติ พัฒนาการจังหวัดปัตตานี หัวหน้าส่วนราชการ นายอำเภอ พัฒนาการอำเภอ ทุกอำเภอ ข้าราชการ เจ้าหน้าที่ และเครือข่ายกองทุนแม่ของแผ่นดินจังหวัดปัตตานี ร่วมพิธี
โอกาสนี้ นายณัฐกฤช สิทธิโอสถ รองผู้ว่าราชการจังหวัดปัตตานี มอบเงินพระราชทานเงินขวัญถุงฯ และมอบพระฉายาลักษณ์พระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สำหรับหมู่บ้านกองทุนแม่ของแผ่นดิน ประจำปี 2564-2565 ให้แก่ประธานและผู้แทนกองทุนแม่ของแผ่นดินจังหวัดปัตตานี จากอำเภอต่าง ๆ ในพื้นที่ และเป็นประธานพิธีปล่อยขบวนรถแห่เงินพระราชทานขวัญถุงกองทุนแม่ของแผ่นดินฯ ไปยังที่ทำการกองทุนฯ ในหมู่บ้าน/ชุมชน
นายณัฐกฤช สิทธิโอสถ รองผู้ว่าราชการจังหวัดปัตตานี กล่าวว่า การจัดพิธีในวันนี้ เพื่อส่งเสริมให้หมู่บ้าน/ชุมชนกองทุนแม่ของแผ่นดิน สามารถขับเคลื่อนการป้องกันและแก้ไขปัญหายาเสพติดในชุมชน โดยกองทุนแม่ของแผ่นดิน เป็นน้ำพระราชหฤทัยของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมุ่งเน้นยุทธศาสตร์ “รู้ รัก สามัคคี” เพื่อให้พสกนิกรพึ่งพาความเข้มแข็งของตนเองในการร่วมกันขจัดภัยยาเสพติดบนพื้นฐานการให้อภัยทางสังคม ความรู้รักสามัคคีและการสร้างความสมานฉันท์ เพื่อร่วมกันเอาชนะปัญหาต่าง ๆ ซึ่งกองทุนแม่ของแผ่นดินสามารถฟื้นฟูหมู่บ้าน/ชุมชนที่อ่อนแอให้กลายเป็นหมู่บ้าน/ชุมชนเข้มแข็ง ด้วยการมีส่วนร่วมของคนในชุมชนที่ทุ่มเทแรงกาย แรงใจ ในการแก้ไขปัญหาและต่อยอดการพัฒนาไปสู่ด้านต่าง ๆ เช่น วัฒนธรรมท้องถิ่น เศรษฐกิจพอเพียง การพัฒนาคุณภาพชีวิต
"เงินพระราชทานขวัญถุงกองทุนแม่ของแผ่นดิน ได้นำความปลื้มปิติยินดีอย่างหาที่สุดมิได้และสร้างขวัญกำลังใจให้ประชาชนในหมู่บ้านและชุมชน ในการร่วมพัฒนากลไกในพื้นที่ให้เป็นพลังแผ่นดินในการต่อสู้กับยาเสพติดและเสริมสร้างความเข้มแข็งกองทุนแม่ของแผ่นดิน ซึ่งเป็นกลยุทธ์พระราชทานของ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยมีพระประสงค์ให้นำเงินขวัญถุงพระราชทานไปต่อยอดเพิ่มพูนและใช้ประโยชน์ในกิจกรรมต่าง ๆ เพื่อป้องกันและแก้ไขปัญหายาเสพติดในชุมชนอย่างยั่งยืน" รอง ผวจ.ปัตตานี กล่าวย้ำ
นายณัฐกฤช สิทธิโอสถ รองผู้ว่าราชการจังหวัดปัตตานี กล่าวเพิ่มเติมว่า จังหวัดปัตตานี จะน้อมนำพระราชปณิธานในการแก้ไขปัญหายาเสพติด มาขับเคลื่อนผ่านกลไกที่เกี่ยวข้องอย่างเต็มกำลังความสามารถ พร้อมทั้งนำนโยบายของรัฐบาลและกระทรวงมหาดไทย ประกาศสงครามกับยาเสพติดในพื้นที่ ทั้งมาตรการป้องกัน ปราบปราม และบำบัดรักษา พร้อมทั้งมุ่งใช้พลังชุมชนป้องกันและแก้ไขปัญหายาเสพติดในชุมชน เพื่อให้พี่น้องประชาชนมีความปลอดภัย เกิดสวัสดิภาพ และเกิดความสุขที่ยั่งยืนในพื้นที่ตลอดไป
วันพุธที่ 2 พฤศจิกายน 2565
นายกรัฐมนตรีเป็นประธานพิธี ถวายผ้าพระกฐินพระราชทานสำนักนายกรัฐมนตรี ประจำปี 2565 ณ วัดวชิรธรรมสาธิต ยอดเงินถวายผ้าพระกฐินฯ รวม 9,232,179.75 บาท
นายกรัฐมนตรีเป็นประธานพิธี ถวายผ้าพระกฐินพระราชทานสำนักนายกรัฐมนตรี ประจำปี 2565 ณ วัดวชิรธรรมสาธิต ยอดเงินถวายผ้าพระกฐินฯ รวม 9,232,179.75 บาท
วันที่ 2 พฤศจิกายน 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (2 พฤศจิกายน 2565) เวลา 14.00 น. ณ วัดวชิรธรรมสาธิต แขวงบางจาก เขตพระโขนง กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีถวายผ้าพระกฐินพระราชทานสำนักนายกรัฐมนตรี ประจำปี 2565 โดยมีนายศักดิ์สยาม ชิดชอบ รัฐมนตรีว่าการกระทรวงคมนาคม นายสุชาติ ชมกลิ่น รัฐมนตรีว่าการกระทรวงแรงงาน นายอิทธิพล คุณปลื้ม รัฐมนตรีว่าการกระทรวงวัฒนธรรม พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม นายสันติ พร้อมพัฒน์ รัฐมนตรีช่วยว่าการกระทรวงการคลัง นายประทีป กีรติเรขา รองเลขาธิการนายกรัฐมนตรีฝ่ายการเมือง หัวหน้าส่วนราชการ ข้าราชการ และประชาชน เข้าร่วมพิธี
โอกาสนี้ นายกรัฐมนตรีถวายความเคารพและถวายธูปเทียนแพ พระบรมฉายาลักษณ์พระบาทสมเด็จพระเจ้าอยู่หัว ก่อนหยิบผ้าพระกฐินพระราชทานจากพาน เดินเข้าสู่พระอุโบสถ พร้อมวางผ้าพระกฐินบนพานแว่นฟ้า พระสงฆ์กระทำพิธีอปโลกน์ และสวดญัตติทุติยกรรม พระสงฆ์รูปที่ได้รับฉันทานุมัติให้เป็นผู้ครองผ้าพระกฐินลงไปครองผ้า
จากนั้น นายกรัฐมนตรีจุดธูปเทียนบูชาพระรัตนตรัย กล่าวคำนมัสการและกล่าวคำถวายผ้าพระกฐิน พร้อมถวายเครื่องบริวารกฐิน โดยมีคณะรัฐมนตรี ข้าราชการชั้นผู้ใหญ่ ถวายเครื่องไทยธรรมแด่พระสงฆ์ ต่อจากนั้น นายกรัฐมนตรีถวายจตุปัจจัยแด่ประธานพระสงฆ์ และกรวดน้ำ รับพร เสร็จแล้วกราบลาพระประธานและพระสงฆ์ โดยยอดเงินที่ถวายผ้าพระกฐินพระราชทานสำนักนายกรัฐมนตรี ประจำปี 2565 เป็นจำนวนยอดเงินรวม 9,232,179.75 บาท โดยมีประชาชนผู้มีจิตศรัทธาร่วมสมทบ ทั้งนี้ นายกรัฐมนตรีได้นำคณะรัฐมนตรีและผู้ร่วมงาน ร่วมถวายพวงมาลัยและกราบสักการะพระพุทธมหามุนีศรีหริภุญชัย ในพระวิหารมหามุนี เพื่อความเป็นสิริมงคลด้วย
วันศุกร์ที่ 30 กันยายน 2565
ความสัมพันธ์ไทย-อินเดีย
วันพฤหัสบดีที่ 29 กันยายน 2565 พลเอกประยุทธ์ จันทร์โอชา รัฐมนตรีว่าการกระทรวงกลาโหม ได้ให้การต้อนรับ นาง suchitra Durai (สุจิตรา ทุไร) เอกอัครราชทูตสาธารณรัฐอินเดีย (อินเดีย)/ไทย ในโอกาสที่ ออท. อินเดีย/ไทย ครบวาระในการปฏิบัติหน้าที่
โดยทั้งสองฝ่ายได้ชื่นชมความสัมพันธ์อันดีระหว่างทั้งสองประเทศที่มีมาอย่างยาวนาน และมีความผูกพันทั้งในด้านศิลปะวัฒนะธรรมประเพณีภาษาและศาสนา รวมทั้งในปี 65 อินเดียได้ประกาศให้เป็นปี ASEAN-India Friendship Year เพื่อเฉลิมฉลองวาระครบรอบ 30 ปีความสัมพันธ์อาเซียน-อินเดีย อีกด้วย และได้ชื่นชมความสัมพันธ์ทางทหารที่ทั้งสองประเทศมีร่วมกันมาอย่างยาวนานในด้านความมั่นคงความร่วมมือทางด้านการฝึกการศึกษาและความร่วมมือทางด้านการแลกเปลี่ยนข้อมูลทางไซเบอร์ รวมทั้งส่งเสริมความร่วมมือที่เป็นรูปธรรมภายใต้มุมมองอาเซียนต่ออินโดแปซิฟิก และได้มีการขับเคลื่อนความร่วมมือทางเศรษฐกิจตลอดจนส่งเสริมการเชื่อมโยงการขับเคลื่อนความร่วมมือในการพัฒนาการลงทุนการท่องเที่ยวโดยเฉพาะการเชื่อมโยงการคมนาคมทั้ง ทางบก ทางทะเล และทางอากาศ
โดยช่วงท้ายของการหารือทั้งสองฝ่ายเห็นร่วมกันในการที่จะพัฒนาความร่วมมือของทั้งสองประเทศให้แน่นแฟ้นมากยิ่งขึ้นเพื่อร่วมกันพัฒนาต่อสู้กับภัยคุกคามในทุกรูปแบบ อาทิ ภัยพิบัติทางธรรมชาติ โรคระบาด เป็นต้น เพื่อให้มี สันติภาพและเอกภาพในภูมิภาค และในระดับที่ใหญ่ขึ้นต่อไป
วันพฤหัสบดีที่ 1 กันยายน 2565
“กรุงไทย” ยกทัพจัดโปรแรง Money Expo ระยอง ชูแนวคิด “ติดปีกไทย สู่ความยั่งยืน”
ธ.กรุงไทยร่วมงานมหกรรมการเงินระยอง ครั้งที่ 4 ภายใต้แนวคิด “ติดปีกไทย สู่ความยั่งยืน : Empower Better Life for All Thais” ด้วยผลิตภัณฑ์การเงินและการลงทุนที่ตอบโจทย์ลูกค้าทุกกลุ่ม ระหว่างวันที่ 2-4 ก.ย.2565 ณ ลานโปรโมชั่น ชั้น 1 เซ็นทรัลพลาซา ระยอง
ธนาคารกรุงไทย มุ่งมั่นขับเคลื่อนธุรกิจด้วยเทคโนโลยีและนวัตกรรม เพื่อยกระดับคุณภาพชีวิตคนไทยให้ดีขึ้นทุกวัน ขอเชิญพบกับข้อเสนอทางการเงินสุดพิเศษใน งานมหกรรมการเงินระยอง ครั้งที่ 4 (Money Expo RAYONG 2022) ภายใต้แนวคิด “ติดปีกไทย สู่ความยั่งยืน : Empower Better Life for All Thais” ด้วยผลิตภัณฑ์การเงินและการลงทุนที่ตอบโจทย์ลูกค้าทุกกลุ่ม ระหว่างวันที่ 2-4 กันยายน 2565 ณ ลานโปรโมชั่น ชั้น 1 เซ็นทรัลพลาซา ระยอง
สำหรับไฮไลท์บริการทางการเงินและโปรโมชั่นภายในงาน จัดเต็มทั้งสินเชื่อรายย่อย สินเชื่อ SME ได้แก่ Krungthai NPA Mid Year Sale 2565 ยกทัพทรัพย์สินพร้อมขาย คุณภาพดี ทั่วประเทศ กว่า 2,300 รายการ มูลค่ากว่า 9,000 ล้านบาท ลดราคาสูงสุด 55% ดอกเบี้ยสินเชื่อที่อยู่อาศัย ปีแรก 0.5% สินเชื่อที่อยู่อาศัยสำหรับทรัพย์สินพร้อมขาย (NPA) ให้กู้นานสูงสุด 40 ปี ยกเว้นค่าธรรมเนียม การประเมินราคาหลักทรัพย์ประกัน สินเชื่อกรุงไทยบ้านให้เงิน เปลี่ยนหลักทรัพย์ให้เป็นเงินก้อนโตได้ง่ายๆ วงเงินกู้สูงสุด 20 ล้านบาท กู้ได้นาน 30 ปี สินเชื่อบ้านกรุงไทย ดอกเบี้ยเริ่มต้นปีแรก 0.75% วงเงินกู้สูงสุด 100% ระยะเวลากู้สูงสุด 40 ปี ฟรีค่าธรรมเนียมยื่นกู้ สินเชื่อกรุงไทย Smart Money สำหรับผู้มีรายได้ประจำ แต่ไม่มีบัญชีเงินเดือนกับธนาคาร ให้กู้วงเงินสูงสุด 5 เท่าของรายได้ ไม่ต้องมีหลักประกัน กู้ได้นาน 5 ปี
ในฐานะธนาคารพาณิชย์ชั้นนำของประเทศ และหนึ่งในเสาหลักขับเคลื่อนเศรษฐกิจไทย ธนาคารกรุงไทยพร้อมสนับสนุนผู้ประกอบการ SME ทุกกลุ่มทุกขนาดให้เข้าถึงแหล่งเงินทุน ด้วยสินเชื่อฟื้นฟูเพื่อธุรกิจ ดอกเบี้ยพิเศษ 2 ปีแรก ไม่เกิน 2% ต่อปี ผ่อนนานสูงสุด 10 ปี สินเชื่อ Krungthai SME Smart Shop ร้านเล็กก็กู้ได้ แค่ใช้แอปพลิเคชัน “เป๋าตัง” และ “ถุงเงิน” ไม่ต้องใช้หลักประกัน วงเงินสูงสุดหลักล้าน นอกจากนี้ยังมี สินเชื่อกรุงไทยธนวัฏ เพื่อสมาชิก กบข. วงเงินสูงสุด 15 เท่าของเงินเดือน คิดดอกเบี้ยตามจำนวนเงินใช้จริง สินเชื่ออเนกประสงค์ เพื่อสมาชิก กบข. วงเงินกู้สูงสุด 5 ล้านบาท ดอกเบี้ยพิเศษเริ่มต้น 6.47% ต่อปี ไม่ต้องมีบัญชีเงินเดือนผ่านกรุงไทย ก็ยื่นกู้ได้ พิเศษสมัคร บัตรเดบิตกรุงไทย รับ 2 ต่อ ฟรีค่าธรรมเนียมออกบัตร และส่วนลดค่าธรรมเนียมรายปี (ปีแรก)
ตอบโจทย์การวางแผนด้านสุขภาพและการลงทุน พบกับ คาราวานตรวจสุขภาพฟรี ของ กรุงไทย-แอกซ่า ประกันชีวิต ซื้อประกันภัย PA สุขใจชัวร์ เบี้ยประกันภัย 5,000 บาทขึ้นไป ของ บมจ.กรุงไทยพานิชประกันภัย รับบัตร Starbucks E-Coupon มูลค่า 150 บาท ซื้อผลิตภัณฑ์ประกันวินาศภัย บมจ.ทิพยประกันภัย เบี้ยประกันภัย 5,000 บาทขึ้นไป รับสายรัดข้อมืออัจฉริยะ Mi Band 3 เปิดบัญชี ซื้อ-ขายหลักทรัพย์ผ่าน Wealth me ของ Krungthai XSpring รับฟรี Tops E-Voucher มูลค่า 100 บาท ลงทุน 200,000 บาทขึ้นไป รับฟรีกระเป๋า G2000 สมัครบัตรเครดิต KTC รับบัตรกำนัล Starbucks มูลค่า 200 บาท
วันจันทร์ที่ 12 กันยายน 2565
​โฆษกรัฐบาลเผย รัฐบาลเชื่อมั่น ไทยเป็นฐานการลงทุนที่มีศักยภาพของภูมิภาค พร้อมสนับสนุน และส่งเสริมการลงทุน เดินหน้าธุรกิจสำคัญ
เพิ่มศักยภาพเศรษฐกิจไทยไปสู่เศรษฐกิจใหม่ที่เติบโตอย่างยั่งยืน ดึงดูดนักธุรกิจต่างชาติด้วย LTR Visa
วันนี้ (12 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า รัฐบาลยินดีที่ไทยยังคงเป็นที่เชื่อมั่นให้เป็นฐานการลงทุนของนักลงทุนต่างชาติอย่างต่อเนื่อง
โฆษกประจำสำนักนายกรัฐมนตรี เปิดเผยว่า นักลงทุนโดยเฉพาะต่างชาติ ยังคงความเชื่อมั่นประเทศไทย โดยในภาพรวมการลงทุนไทยยังขยายตัวต่อเนื่อง เชื่อมั่นว่า ยอดคำขอรับการส่งเสริมการลงทุนจะถึง 5 แสนล้านบาทตลอดปี 2565 ซึ่งในช่วงครึ่งปีแรก (มกราคม-มิถุนายน 2565) มียอดคำขอรับการส่งเสริมการลงทุนเข้ามาแล้วกว่า 2 แสนล้านบาท หรือกว่า 784 โครงการ โดยส่วนใหญ่เป็นอุตสาหกรรมที่รัฐบาลมีนโยบายให้การสนับสนุน อาทิ อุตสาหกรรมยานยนต์ไฟฟ้า (EV) อุตสาหกรรมกลุ่มเศรษฐกิจ BCG (Bio-Circular-Green Economy) และอุตสาหกรรมที่เกี่ยวเนื่อง
นอกจากนี้ รัฐบาลได้เปิดตัววีซ่าประเภทใหม่ “Long-Term Resident Visa (LTR Visa)” ซึ่งได้เปิดใช้อย่างเป็นทางการเมื่อวันที่ 1 กันยายน 2565 ที่ผ่านมา เพื่อดึงดูดนักธุรกิจชาวต่างชาติกลุ่มใหม่ ทั้งกลุ่มที่มีศักยภาพสูง กลุ่ม Digital Nomad รวมถึงกลุ่มผู้ที่มีความมั่งคั่ง ซึ่งเป็นไปตามนโยบายของรัฐบาลที่ให้สิทธิพิเศษแก่นักลงทุนต่างชาติเพื่อให้เข้ามาตั้งฐานธุรกิจในประเทศ โดยเฉพาะใน 12 กลุ่มอุตสาหกรรมเป้าหมาย เพื่อสร้างการเติบโตอย่างยั่งยืนในระยะยาว
“รัฐบาลมุ่งส่งเสริมการลงทุนในประเทศที่ตอบโจทย์การดูแลสิ่งแวดล้อมบนรากฐานการพัฒนาอย่างสมดุล และยั่งยืน โดยเฉพาะการลงทุนในกลุ่ม Bio-Circular-Green Economy (BCG Economy) ซึ่งเป็นหนึ่งในอุตสาหกรรมเป้าหมายของประเทศที่มีแนวโน้มเติบโตต่อเนื่อง ทั้งนี้ เพื่อช่วยเพิ่มศักยภาพเศรษฐกิจไทยให้ก้าวไปสู่เศรษฐกิจใหม่ที่เติบโตอย่างเป็นมิตรต่อสิ่งแวดล้อมซึ่งถือเป็นความท้าทายที่ทั่วโลกตระหนักถึงความสำคัญ” นายอนุชา ฯ กล่าว
วันพฤหัสบดีที่ 6 ตุลาคม 2565
นายกฯ แสดงความเสียใจอย่างสุดซึ้งต่อเหตุโศกนาฎกรรม ที่ จ.หนองบัวลำภู วอนสื่อนำเสนอลดความรุนแรง กำชับเร่งสอบสวนหาสาเหตุ พร้อมสั่งเยียวยาร่างกาย จิตใจครอบครัวผู้ประสบเหตุโดยด่วน
นายกฯ แสดงความเสียใจอย่างสุดซึ้งต่อเหตุโศกนาฎกรรม ที่ จ.หนองบัวลำภู วอนสื่อนำเสนอลดความรุนแรง กำชับเร่งสอบสวนหาสาเหตุ พร้อมสั่งเยียวยาร่างกาย จิตใจครอบครัวผู้ประสบเหตุโดยด่วน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผย วันนี้ (6 ต.ค.65) เวลา 16.50 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์ภายหลังพบประชาชน ณ สวนดงตาล อำเภอหล่มสัก จังหวัดเพชรบูรณ์ กรณีเหตุโศกนาฏกรรมที่จังหวัดหนองบัวลำภู เบื้องต้นรับทราบรายงานว่าผู้ก่อเหตุเป็นเจ้าหน้าที่ตำรวจ ส่วนตัวมีความเสียใจอย่างที่สุด ขอสังคมช่วยกันดูแลสอดส่องและเป็นหูเป็นตา และต้องติดตามต่อไปว่าฆาตกรมีแรงบันดาลใจอะไรในการก่อเหตุ ซึ่งเหตุการณ์แบบนี้ไม่ควรเกิดขึ้นอย่างยิ่งในฐานะนายกรัฐมนตรีมีความเสียใจอย่างสุดซึ้ง โดยได้สั่งการทั้งกระทรวงการพัฒนาสังคมและความมั่นคงของมนุษย์ ไปดูว่ามีกองทุนใดเข้าไปช่วยเหลือครอบครัวที่ได้รับผลกระทบ และขอให้หน่วยงานที่เกี่ยวข้องเร่งเยียวยาดูแลครอบครัวผู้ประสบเหตุต่อไป วิงวอนสื่อมวลชนต้องช่วยกัน ในการไม่ทำอะไรที่เกิดความขัดแย้งที่สูง ซึ่งอาจจะทำให้เกิดความขัดแย้งในวันข้างหน้า เพราะคนเชื่อสื่อ สิ่งไหนที่ดูรุนแรงก็ควรนำเสนอลดลง ถ้าขัดแย้งกันความกดดันก็จะยิ่งสูง นำไปสู่การก่อเหตุการณ์แบบนี้ขึ้น สภาพจิตใจของคนมีความอดทนจำกัด พร้อมระบุว่าสำหรับเหตุการณ์ที่เกิดขึ้นกำลังสอบสวนสาเหตุอยู่
ก่อนหน้านี้ นายกรัฐมนตรีให้สัมภาษณ์ถึงตรวจเยี่ยมให้กำลังใจชาวเพชรบูรณ์ที่ประสบอุทกภัยในพื้นที่หลายอำเภอ ซึ่งแม้จะมีน้ำลดแล้วในหลายพื้นที่ และสถานการณ์การระบายน้ำดีขึ้น ปริมาณน้ำค่อย ๆ ลดลง และหากไม่มีฝนตกซ้ำสถานการณ์ในพื้นที่น่าจะกลับสู่สภาวะปกติในเร็ววัน ทั้งนี้ รัฐบาลเร่งดูแลการบริหารจัดการน้ำในหลายพื้นที่ผ่านโครงการต่าง ๆ โดยจะมีการดำเนินการต่อเนื่องในทุกพื้นที่ โดยการแก้ไขปัญหาด้วยความรัก ความสามัคคี และความเข้าใจซึ่งกันและกัน เน้นย้ำการแก้ไขปัญหาด้วยความเข้าใจ ความรัก ความสามัคคี เป็นสิ่งสำคัญที่สุด
นายกรัฐมนตรียังกล่าวถึงสถานการณ์น้ำในพื้นที่ลุ่มแม่น้ำเจ้าพระยา กำชับหน่วยงานที่เกี่ยวข้องเร่งระบายน้ำให้ได้โดยเร็วที่สุดเนื่องจากกรุงเทพฯ เป็นพื้นที่ต่ำ อีกทั้งยังได้รับน้ำหนุนจากทะเล การเร่งระบายน้ำเพื่อรองรับปริมาณน้ำหลากจึงเป็นสิ่งจำเป็นที่ต้องทำโดยเร็ว ทั้งนี้ ขอให้ทุกคนเตรียมความพร้อมเพื่อรับสถานการณ์น้ำ โดยหวังว่าจะคลี่คลายในเร็ววัน พร้อมขอให้ประชาชนติดตามข่าวสารจากทางราชการอย่างใกล้ชิดต่อไปด้วย
วันจันทร์ที่ 12 กันยายน 2565
กรมการขนส่งทางบก เข้ารับรางวัลเลิศรัฐ ประจำปี 2565 จากสำนักงานคณะกรรมการพัฒนาระบบข้าราชการ
...
กรมการขนส่งทางบก เข้ารับรางวัลเลิศรัฐ ประจำปี 2565 จากสำนักงานคณะกรรมการพัฒนาระบบข้าราชการ ผ่านระบบออนไลน์
วันนี้ (12 ก.ย. 65) นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม พร้อมด้วยนางสิริรัตน์ วีรวิศาล รองอธิบดีกรมการขนส่งทางบก นำคณะผู้บริหารและบุคลากรกรมการขนส่งทางบก เข้าร่วมพิธีมอบรางวัลเลิศรัฐ ประจำปี พ.ศ. 2565 ผ่านระบบออนไลน์ โดยมีนายวิษณุ เครืองาม รองนายกรัฐมนตรีเป็นประธานในพิธีมอบรางวัล โดยกรมการขนส่งทางบกได้รับรางวัลจากสำนักงานคณะกรรมการพัฒนาระบบข้าราชการต่อเนื่อง 20 ปี รวม 100 รางวัล โดยในปี พ.ศ. 2565 กรมการขนส่งทางบกได้รับรางวัล จำนวน 5 รางวัล ได้แก่
1. รางวัลคุณภาพการบริหารจัดการภาครัฐ 4.0 ระดับก้าวหน้า
2. รางวัลบริการภาครัฐ (ระดับดีเด่น) ประเภทขยายผลมาตรฐานการบริการ ผลงาน "การยกระดับมาตรฐานการขนส่งสินค้า Q Mark สู่ Q Cold Chain"
3. รางวัลบริการภาครัฐ (ระดับดีเด่น) ประเภทยกระดับการอำนวยความสะดวกในการให้บริการ
4. รางวัลบริการภาครัฐ (ระดับดี) ประเภทพัฒนาการบริการ ผลงาน "การชำระภาษีรถผ่านแอปพลิเคชัน DLT Vehicle Tax"
5. รางวัลการบริหารราชการแบบมีส่วนร่วม (ระดับดี) ผลงาน "กรมการขนส่งทางบก ห่วงใยเปิดใจใกล้ชิดประชาชน"
กรมการขนส่งทางบก ได้รับรางวัลจากสำนักงานคณะกรรมการพัฒนาระบบข้าราชการมาอย่างต่อเนื่องเป็นปีที่ 20 นี้ เป็นผลมาจากความมุ่งมั่นและทุ่มเทของบุคลากรกรมการขนส่งทางบกทุกคนที่ร่วมมือ ร่วมแรง ร่วมใจกัน พัฒนางานอย่างไม่หยุดยั้ง เพื่อผลักดันและพัฒนาองค์กรให้เป็นเลิศ มุ่งสู่การยกระดับบริการที่ตอบสนองความต้องการของประชาชน ด้วยบริการที่สะดวก รวดเร็ว โปร่งใส เป็นธรรม และเป็นที่พึงพอใจของประชาชน
วันจันทร์ที่ 5 กันยายน 2565
โฆษกรัฐบาลหารือเอกอัครราชทูตออสเตรเลียฯ ยืนยันสนับสนุนการทำงานเพื่อประโยชน์ของประเทศและประชาชนของทั้งสองเป็นสำคัญ
โฆษกรัฐบาลหารือเอกอัครราชทูตออสเตรเลียฯ ยืนยันสนับสนุนการทำงานเพื่อประโยชน์ของประเทศและประชาชนของทั้งสองเป็นสำคัญ
วันนี้ (5 กันยายน 2565) 09.00 น. ณ ห้องรับรอง 1 ตึกบัญชาการ 1 ทำเนียบรัฐบาล นางสาวแอนเจลา เจน แม็กดอนัลด์ (Ms. Angela Jane Macdonald) เอกอัครราชทูตเครือรัฐออสเตรเลียประจำประเทศไทย เข้าเยี่ยมคารวะ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เพื่อแนะนำตัว สรุปสาระสำคัญการหารือ ดังนี้
นายอนุชาฯ กล่าวต้อนรับเอกอัครราชทูตฯ และเป็นเกียรติที่ได้ให้การต้อนรับเอกอัครราชทูตฯ ในวันนี้ ทราบว่าเป็นครั้งแรกที่เอกอัครราชทูตได้เดินทางมายังทำเนียบรัฐบาล ซี่งเอกอัครราชทูตฯ ชื่นชม และทราบดีว่ารองเลขาธิการนายกรัฐมนตรีฯ มีภารกิจมาก ซึ่งถือโอกาสนี้แสดงความยินดีที่รองเลขาธิการนายกรัฐมนตรีได้รับหน้าที่โฆษกประจำสำนักนายกรัฐมนตรีอีกตำแหน่ง โดยทั้งสองฝ่ายได้กล่าวถึงผลลัพธ์และความสำเร็จของการประชุมระหว่างหน่วยงานต่างๆ ของทั้งสองประเทศในช่วงที่ผ่านมา และที่จะมีขึ้นอย่างต่อเนื่องในอนาคตอันใกล้นี้ ซึ่งเชื่อมั่นว่าผลสำเร็จจากการประชุมจะทำให้เป็นการขยายการพัฒนาการความร่วมมือระหว่างกันในด้านต่าง ๆ
เอกอัครราชทูตฯ ได้สอบถามถึงสถานการณ์ทางการเมืองของประเทศไทย ซึ่งรองเลขาธิการนายกรัฐมนตรีฝ่ายการเมืองกล่าวว่า พลเอก ประยุทธ์ จันทร์โอชา รัฐมนตรีว่าการกระทรวงกลาโหม เคารพและปฏิบัติตามคำสั่งศาลรัฐธรรมนูญ โดยได้หยุดปฏิบัติหน้าที่นายกรัฐมนตรี ตั้งแต่เมื่อวันที่ 24 ส.ค. 65 แต่ยังปฏิบัติหน้าที่ในคณะรัฐมนตรีในฐานะรัฐมนตรีว่าการกระทรวงกลาโหม อย่างไรก็ดี ขณะนี้ทางคณะทำงานฝ่ายกฎหมายพลเอก ประยุทธ์ ฯ ได้ส่งเอกสารชี้แจงศาลรัฐธรรมนูญเป็นที่เรียบร้อยแล้ว ส่วนระยะเวลาในการพิจารณาคงไม่สามารถตอบได้ เนื่องจากเป็นอำนาจและการพิจารณาของศาลฯ
ในส่วนของความสัมพันธ์ทวิภาคีระหว่างไทย-ออสเตรเลีย นั้น เอกอัครราชทูตฯ กล่าวว่ารัฐบาลใหม่ ของออสเตรเลียให้ความสำคัญกับภูมิภาคเอเชียตะวันออกเฉียงใต้ ถือว่าเป็นภูมิภาคที่มีผลต่อบริบท และมีความสำคัญต่อการกำหนดยุทธศาสตร์ ทั้งนี้ เอกอัครราชทูตได้กล่าวว่า รัฐบาลออสเตรเลียให้ความสำคัญกับประเด็นเรื่อง สิ่งแวดล้อม การปล่อยก๊าซเรือนกระจก ระบบเศรษฐกิจหมุนเวียน ซึ่งในโอกาสนี้ รองเลขาธิการนายกรัฐมนตรีฯ กล่าวว่าสอดคล้องอย่างมากกับการกำหนดนโยบายของไทยที่ให้ความสำคัญกับ โมเดลเศรษฐกิจ BCG รวมถึงสอดคล้องกับการกำหนดหัวข้อหลักในการจัดการประชุมเอเปค “Open. Connect. Balance.” ที่ประเทศไทยจะเป็นเจ้าภาพในเดือนพฤศจิกายนนี้
ในโอกาสนี้ ทั้งสองฝ่ายยังได้หารือกันในประเด็นที่เป็นประโยชน์กับทั้งสองประเทศอีก เช่น พลังงาน และการศึกษา โดยรองเลขาธิการนายกรัฐมนตรีฯ ได้กล่าวว่าหากเอกอัครราชทูตมีข้อติดขัดประการใดในการทำงานพร้อมที่จะอำนวยความสะดวกโดยเฉพาะอย่างยิ่งประเด็นที่เป็นประโยชน์กับประเทศ และประชาชนของทั้งสองฝ่าย
วันอังคารที่ 13 กันยายน 2565
ครม.เห็นชอบโครงการค่าบริการสาธารณสุขภายใต้ระบบหลักประกันสุขภาพแห่งชาติ  ปี 2565  รอบที่ 5 และโครงการที่เกี่ยวกับค่าตอบแทนแก่บุคลากรทางการแพทย์และสาธารณสุข จำนวน 6 โครงการ
ครม.เห็นชอบโครงการค่าบริการสาธารณสุขภายใต้ระบบหลักประกันสุขภาพแห่งชาติ  ปี 2565  รอบที่ 5 และโครงการที่เกี่ยวกับค่าตอบแทนแก่บุคลากรทางการแพทย์และสาธารณสุข จำนวน 6 โครงการ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 13 ก.ย. ได้เห็นชอบโครงการค่าบริการสาธารณสุขภายใต้ระบบหลักประกันสุขภาพแห่งชาติ ปี 2565 รอบที่ 5 ของสำนักงานหลักประกันสุขภาพแห่งชาติ (สปสช.) เพื่อเป็นค่าใช้จ่ายสำหรับหน่วยบริการ สถานพยาบาล ที่ให้บริการสาธารณสุขโรคติดเชื้อไวรัสโคโรนา 2019 หรือ โควิด19 สำหรับประชาชนทุกคนที่อาศัยในประเทศไทย ในช่วงเดือนกันยายน - พฤศจิกายน 2565 รวม 3 เดือน วงเงิน 27,562.56 ล้าน บาท โดยให้ใช้จ่ายจากพระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคมจากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พ.ร.ก.กู้เงินฯ เพิ่มเติม พ.ศ.2564) วงเงิน 25,845.84 ล้านบาท ส่วนที่เหลืออีก 1,716.71 ล้านบาท ให้ สปสช. ดำเนินการโดยใช้จ่ายจากแหล่งอื่น อาทิ กองทุนหลักประกันสุขภาพแห่งชาติ เป็นลำดับแรก
ทั้งนี้ ครม. ได้มอบหมายให้ สปสช. เร่งดำเนินการตรวจสอบค่าใช้จ่ายในกลุ่มที่หน่วยบริการ สถานพยาบาลที่อยู่ระหว่าง หรือคาดว่าจะส่งเบิกทันตามเวลาที่กำหนดไว้ (ธ.ค. 2565) ว่ามีการบริการจริง พร้อมทั้งรวบรวมและจัดเก็บเอกสารค่าใช้จ่ายเพื่อรองรับการตรวจสอบของหน่วยงานที่เกี่ยวข้อง ต่อไป
น.ส.ไตรศุลี กล่าวว่า พร้อมกันนี้ ครม. ได้อนุมัติหลักการกลุ่มโครงการที่เกี่ยวกับค่าตอบแทนแก่บุคลากรทางการแพทย์และสาธารณสุข จำนวน 6 โครงการซึ่งเกี่ยวกับการการดูแลโรคโควิด19 รวมวงเงิน 13,124.102 ล้านบาท ซึ่งแยกเป็นการจ่ายค่าตอบแทนแก่บุคลากรทางการแพทย์โดยตรง วงเงิน 12,123.109 ล้านบาท และ กลุ่มบุคลากรอื่นๆ ที่ปฏิบัติงานด้านการสนับสนุน วงเงิน 2,167.354 ล้านบาท ทั้งนี้ ให้ใช้จ่ายจาก พ.ร.ก.กู้เงินฯ เพิ่มเติม พ.ศ.2564 จำนวน 12,123.109 ล้านบาท ส่วนที่เหลือ 1,000.99 ล้านบาท ให้กระทรวงสาธารณสุขพิจารณาใช้จ่ายจากแหล่งอื่นที่เหมาะสมต่อไป
สำหรับ 6 โครงการดังกล่าว ประกอบด้วย ประกอบด้วย 1) โครงการแก้ไขปัญหาโรคติดต่ออุบัติใหม่:กรณีโรคิดเชื้อไวรัสโคโรนา 2019 ของกองสาธารณสุขฉุกเฉิน 2) ค่าตอบแทนบุคลากรนอกภารกิจปกติ ของสำนักงานปลัดกระทรวงสาธารณสุข 3) โครงการค่าใช้จ่ายในการบรรเทา แก้ไขปัญหาและเยียวยาผู้ที่ได้รับผลกระทบจากการระบาดของโรคโควิด19 ของกรมการแพทย์
4) โครงการจ่ายค่าตอบแทนการเสี่ยงภัยในการปฏิบัติงานบริการรองรับผู้ป่วยโควิด19 ของกรมวิทยาศาสตร์การแพทย์ 5) โครงการจ่ายค่าตอบแทนการเสี่ยงภัยในการปฏิบัติงานบริการรองรับผู้ป่วยติดเชื้อโควิด19 ของกรมสุขภาพจิต และ6)โครงการสนับสนุนการจัดบริหารทางกาแพทย์และสาธารณสุขรองรับการระบาดของโควิด19 ของกรมอนามัย
วันจันทร์ที่ 10 ตุลาคม 2565
ธ.ก.ส. ได้รับการจัดอันดับเครดิตเรทติ้งส์ สูงสุดที่ AAA (tha) และ F1+ (tha) ต่อเนื่อง 9 ปี
​'ฟิทช์ เรทติ้งส์' คงอันดับเครดิตภายในประเทศระยะยาว ธ.ก.ส. ที่สูงสุด 'AAA (tha)' แนวโน้มอันดับเครดิต Stable และระยะสั้นที่ 'F1+ (tha)' ต่อเนื่องเป็นปีที่ 9 สะท้อนถึงสถานะทางการเงินที่แข็งแกร่ง มั่นคง และมีเสถียรภาพ
​'ฟิทช์ เรทติ้งส์' คงอันดับเครดิตภายในประเทศระยะยาว ธ.ก.ส. ที่สูงสุด 'AAA (tha)' แนวโน้มอันดับเครดิต Stable และระยะสั้นที่ 'F1+ (tha)' ต่อเนื่องเป็นปีที่ 9 สะท้อนถึงสถานะทางการเงินที่แข็งแกร่ง มั่นคง และมีเสถียรภาพ เป็นสถาบันการเงินเฉพาะกิจของรัฐที่มีการบริหารจัดการทางการเงิน ที่ดี และมีบทบาทสำคัญในการสนับสนุนนโยบายรัฐและพัฒนาภาคเกษตรได้อย่างยั่งยืนและมีประสิทธิภาพ
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า บริษัท ฟิทช์ เรทติ้งส์ (ประเทศไทย) จำกัด ได้ประกาศผลการจัดอันดับเครดิตของ ธ.ก.ส. โดยคงอันดับเครดิตภายในประเทศระยะยาวอยู่ที่ระดับ 'AAA (tha)' แสดงถึงความน่าเชื่อถือสูงสุดและความเสี่ยงในการผิดชำระหนี้ต่ำสุด แนวโน้มอันดับเครดิตมีเสถียรภาพ และคงอันดับเครดิตภายในประเทศระยะสั้นที่ระดับ 'F1+ (tha)' ซึ่งสะท้อนถึงความสามารถสูงสุดในการชำระคืนเงินกู้ตามกำหนดและความเสี่ยงในการ ผิดนัดชำระหนี้ต่ำที่สุด และมีสภาพคล่องแข็งแกร่งเป็นพิเศษ ต่อเนื่องเป็นปีที่ 9 โดยเป็นอันดับเครดิตที่สูงสุดสำหรับการจัดอันดับเครดิตในประเทศ
ในการจัดอันดับเครดิตของ ธ.ก.ส. นั้น ฟิทช์เรทติ้งส์ ระบุว่า ด้วยสถานะทางกฎหมายของ ธ.ก.ส. ซึ่งเป็นธนาคารเฉพาะกิจของรัฐ มีกระทรวงการคลังเป็นผู้ถือหุ้นส่วนใหญ่ โดยมีรัฐมนตรีว่าการกระทรวงการคลังเป็นประธานกรรมการ รวมทั้งบริหารงานร่วมกับคณะกรรมการ ธ.ก.ส. ซึ่งได้รับการแต่งตั้งโดยคณะรัฐมนตรี จึงมีความเป็นไปได้สูงที่รัฐบาลจะให้การสนับสนุนพิเศษนอกเหนือจากการดำเนินงานตามปกติแก่ ธ.ก.ส. อย่างทันท่วงทีในกรณีที่มีความจำเป็น อาทิ การเพิ่มทุนและการค้ำประกันเงินกู้ยืม เป็นต้น นอกจากนี้ ธ.ก.ส. ยังเป็นธนาคารที่มีบทบาทในเชิงนโยบายที่สำคัญต่อรัฐบาล อันเป็นบทบาทเฉพาะตัวที่มีความเกี่ยวข้องกับภาคเกษตรและการพัฒนาชนบท ซึ่งธนาคารมีความชำนาญและได้ปฏิบัติหน้าที่ตามนโยบายดังกล่าวได้เป็นอย่างดีมาอย่างยาวนาน อีกทั้งบทบาทสำคัญในการให้ความช่วยเหลือแก่เกษตรกรและชุมชนในชนบท โดยเฉพาะในช่วงเวลาที่ยากลำบาก เช่น สถานการณ์แพร่ระบาดของเชื้อไวรัส COVID-19 และภัยพิบัติทางธรรมชาติ ซึ่งการจัดอันดับเครดิตนี้ยังสะท้อนให้เห็นถึงเสถียรภาพทางเครดิตและประสิทธิภาพด้านการบริหารจัดการองค์กรที่ดีในการจัดการทางการเงิน และขับเคลื่อนภารกิจเพื่อมุ่งสู่เป้าหมายในฐานะสถาบันการเงินที่สนับสนุนเงินทุนและมีบทบาทสำคัญในการพัฒนาภาคเกษตรของไทยไปสู่ความยั่งยืน
วันพฤหัสบดีที่ 6 ตุลาคม 2565
SME D Bank ออกมาตรการด่วน! ช่วยเอสเอ็มอีประสบภัย ‘พายุโนรู’ พักชำระหนี้เงินต้น 6 เดือน คู่เติมทุนฟื้นกิจการไม่ต้องจ่ายต้น 24 เดือน
SME D Bank ออกมาตรการเร่งด่วน ช่วยเหลือ SMEsได้รับผลกระทบจากพายุโนรู มอบสิทธิ์พักชำระหนี้เงินต้นสูงสุด 6 ด. ควบคู่เติมทุนเพื่อฟื้นฟูกิจการ วงเงินกู้สูงสุด 5 ลบ. ผ่อนชำระนานสูงสุด 12 ปี พร้อมปลอดชำระคืนเงินต้น สูงสุด 24 ด. กลับมาเดินหน้าธุรกิจอีกครั้ง
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากอิทธิพลพายุโซนร้อน “โนรู (NORU)” ทำให้มีฝนตกหนัก ส่งผลให้เกิดน้ำท่วมฉับพลัน น้ำป่าไหลหลาก ดินสไลด์ และวาตภัย กระทบต่อการประกอบอาชีพของประชาชนและผู้ประกอบการเอสเอ็มอี ทั้งทางตรงและทางอ้อม ดังนั้น SME D Bank ธนาคารเพื่อเอสเอ็มอีไทย เร่งช่วยเหลือผู้ประกอบการเอสเอ็มอี ตามนโยบายของรัฐบาล เพื่อบรรเทาความเดือดร้อน คลายความกังวลใจ และสามารถกลับมาเดินหน้าธุรกิจได้อย่างรวดเร็ว โดยออก “มาตรการช่วยเหลือเอสเอ็มอีที่ได้รับผลกระทบจากภัยพิบัติ” ได้แก่
1.มาตรการพักชำระหนี้ สำหรับเงินกู้ยืมแบบมีระยะเวลา ให้สิทธิ์พักชำระเงินต้น สูงสุด 6 เดือน สัญญาเบิกเงินทุนหมุนเวียนประเภทตั๋วสัญญาใช้เงิน ต่ออายุโดยไม่ต้องชำระเงินต้น โดยพิจารณาแนวทางช่วยเหลือตามผลกระทบของผู้ประกอบการแต่ละราย สามารถติดต่อขอรับบริการตั้งแต่บัดนี้ จนถึง 30 ธ.ค.65
2.มาตรการเติมทุนเพื่อฟื้นฟูกิจการ ผ่านโครงการ “สินเชื่อ SMEs Re-Start” เปิดกว้างให้เอสเอ็มอีทุกประเภทธุรกิจ นำไปใช้ได้ทั้งเสริมสภาพคล่อง ลงทุน ขยาย ปรับปรุงกิจการ หรือสำรองเป็นค่าใช้จ่ายในการดำเนินธุรกิจ วงเงินกู้สูงสุด 5 ล้านบาท อัตราดอกเบี้ยเริ่มต้น 5.5% ต่อปี หรือ MLR-1.25% ผ่อนชำระนานสูงสุด 12 ปี พร้อมปลอดชำระคืนเงินต้น (Grace Period) สูงสุด 24 เดือนแรก
ทั้งนี้ เบื้องต้นธนาคารกำหนดพื้นที่ช่วยเหลือผ่านมาตรการพักชำระหนี้ฯ สำหรับผู้ประกอบการที่ได้รับผลกระทบจากภัยพิบัติ ใน 49 จังหวัด ได้แก่ เชียงราย เชียงใหม่ แม่ฮ่องสอน แพร่ ลำปาง ลำพูน พะเยา น่าน สุโขทัย ตาก พิษณุโลก เพชรบูรณ์ เลย อุดรธานี หนองบัวลำภู ชัยภูมิ ขอนแก่น ร้อยเอ็ด กาฬสินธุ์ มหาสารคาม บุรีรัมย์ ศรีสะเกษ สมุทรปราการ สุพรรณบุรี อุทัยธานี สิงห์บุรี ปทุมธานี นนทบุรี สระแก้ว ฉะเชิงเทรา ชลบุรี ระยอง จันทบุรี ตราด ตรัง สุรินทร์ ยโสธร อำนาจเจริญ นครราชสีมา ปราจีนบุรี กรุงเทพมหานคร มุกดาหาร กำแพงเพชร สระบุรี อุบลราชธานี ชัยนาท พิจิตร อุตรดิตถ์ และพังงา ส่วนมาตรการเติมทุนฯ ครอบคลุมทุกพื้นที่ทั่วประเทศ
“ทั้ง 2 มาตรการดังกล่าวเป็นการประเมินเบื้องต้นในการช่วยเหลือผู้ประกอบการเอสเอ็มอีที่ได้รับผลกระทบ เพื่อบรรเทาความเดือดร้อน โดย SME D Bank จะติดตามสถานการณ์ต่าง ๆ อย่างใกล้ชิด รวมถึงสำรวจความต้องการจากผู้ประกอบการ และหากมีความเสียหายเพิ่มขึ้น ธนาคารก็พร้อมที่จะออกมาตรการเพิ่มเติมต่อไป” นางสาวนารถนารี กล่าว
นอกจากนั้น เมื่อวันที่ 4 ต.ค. 65 ที่ผ่านมา ผู้บริหารและพนักงาน SME D Bank ได้ลงพื้นที่จังหวัดชัยภูมิ เพื่อให้กำลังใจลูกค้าธนาคารที่ประสบอุทกภัย รวมถึง มอบถุงยังชีพและสิ่งของจำเป็นในชีวิตประจำวัน ให้แก่ประชาชนผู้ประสบภัยน้ำท่วมใน 3 จังหวัด ได้แก่ ขอนแก่น อุบลราชธานี และชัยภูมิ รวมถึง ยังจัดเตรียมโปรแกรมยกระดับธุรกิจ เพิ่มศักยภาพธุรกิจหลังภัยพิบัติผ่านไปแล้ว ผ่านโครงการ “SME D Coach” ซึ่งเป็นบริการที่ปรึกษาธุรกิจครบวงจร โดยโค้ชมืออาชีพ ให้ผู้ประกอบการเอสเอ็มอี สามารถใช้บริการได้ฟรี
ติดต่อขอรับบริการได้ที่สาขา SME D Bank ทั่วประเทศ สอบถามข้อมูลเพิ่มเติมได้ที่ Call Center 1357
วันศุกร์ที่ 4 พฤศจิกายน 2565
แจ้งเตือน! ผู้ลงทะเบียนโครงการลงทะเบียนเพื่อสวัสดิการแห่งรัฐ ปี 65 หากขึ้นสถานะไม่สมบูรณ์ ต้องแก้ไขให้เสร็จภายใน 17 พ.ย. นี้
.....
กระทรวงการคลังเผยยอดผู้ลงทะเบียนเข้าร่วมโครงการลงทะเบียนเพื่อสวัสดิการแห่งรัฐ ปี 65 ที่เปิดให้ลงทะเบียนตั้งแต่ 5 ก.ย. – 31 ต.ค. 65 มีประชาชนลงทะเบียนทั้งสิ้น 22,293,473 ราย ซึ่งผู้ลงทะเบียนยังไม่ได้รับสิทธิสวัสดิการแห่งรัฐในทันที จะต้องผ่านการตรวจสอบคุณสมบัติตามโครงการกำหนดอีกครั้ง ตรวจสอบผลการลงทะเบียนได้ที่https://welfare.mof.go.th/
.
ผู้ลงทะเบียนและตรวจสอบสถานะพบว่า “สถานะการลงทะเบียนสมบูรณ์” ไม่ต้องดำเนินการใด ๆ รอประกาศผลการตรวจสอบคุณสมบัติช่วงเดือนม.ค. 66
.
สำหรับผู้ที่ “สถานะการลงทะเบียนไม่สมบูรณ์” สามารถตรวจสอบความถูกต้องของข้อมูลได้ ณ ที่ว่าการอำเภอ/สำนักงานเขต หากข้อมูลไม่ถูกต้อง หรือไม่ตรงกับข้อมูลทะเบียนราษฎร์ เช่น จำนวนบุตรที่อายุต่ำกว่า 18 ปี มีจำนวนมากกว่าข้อมูลบุตรที่ลงทะเบียนไว้ ให้ติดต่อแก้ไข ณ หน่วยงานรับลงทะเบียนที่ตนเองยื่นเอกสารเท่านั้น ส่วนผู้ลงทะเบียนผ่านเว็บไซต์ สามารถติดต่อขอแก้ไขข้อมูลที่หน่วยงานรับลงทะเบียนใดก็ได้ โดยต้องแก้ไขให้แล้วเสร็จภายในวันที่ 17 พ.ย. 65
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 26 กันยายน 2565
ครม. เห็นชอบร่างกฎหมาย “ธุรกิจทรัสตีและคราวด์ฟันดิง” เป็นสถาบันการเงินตามกฎหมาย ปปง. เพื่อป้องกันการฟอกเงิน
.....
ที่ประชุม ครม. (20 ก.ย. 65) เห็นชอบหลักการร่างกฎกระทรวง (ฉบับที่ ..) พ.ศ. .... ออกตามความใน พ.ร.บ.ป้องกันและปราบปรามการฟอกเงิน พ.ศ. 2542 โดยมีสาระสำคัญ คือ
.
ให้ “ผู้ประกอบธุรกิจทรัสตี” ตามกฎหมายว่าด้วยทรัสต์เพื่อธุรกรรมในตลาดทุน และ “ผู้ประกอบธุรกิจให้บริการระบบคราวด์ฟันดิง” ตามประกาศคณะกรรมการกำกับตลาดทุนที่ออกตามกฎหมายว่าด้วยหลักทรัพย์และตลาดหลักทรัพย์ เป็น “สถาบันการเงิน”ตามกฎหมายว่าด้วยการป้องกันและปราบปรามการฟอกเงิน
.
เนื่องจากปัจจุบันการลงทุนผ่านกองทรัสต์และระบบคราวด์ฟันดิง ได้รับความสนใจจากนักลงทุนเพิ่มขึ้น ทำให้มีโอกาสที่นักลงทุนจะอาศัยช่องว่างของการตรวจสอบ “นำเงินที่ได้จากการกระทำความผิด” ซื้อหน่วยลงทุนเพื่อฟอกเงิน
.
ทั้งนี้ ครม. เน้นย้ำให้การดำเนินการดังกล่าว ต้องมีขั้นตอนที่ง่ายต่อการปฏิบัติ ไม่เป็นภาระมากเกินไป และไม่เป็นอุปสรรคต่อการเข้าถึงแหล่งเงินทุนของผู้ประกอบการ MSME
.
อ่านเพิ่มเติม คลิกhttps://www.thaigov.go.th/news/contents/details/59460
#ไทยคู่ฟ้า#ร่วมต้านโควิด19
-------------------
วันอาทิตย์ที่ 4 กันยายน 2565
โฆษกรัฐบาลเผย รัฐบาลไทยแสดงศักยภาพ มุ่งมั่นสร้างความมั่นคงทางอาหารในฐานะครัวไทยสู่ครัวโลก พร้อมผลักดันการผลิตอาหารที่ปลอดภัยและมีมาตรฐานให้แก่ภูมิภาค
โฆษกรัฐบาลเผย รัฐบาลไทยแสดงศักยภาพ มุ่งมั่นสร้างความมั่นคงทางอาหารในฐานะครัวไทยสู่ครัวโลก พร้อมผลักดันการผลิตอาหารที่ปลอดภัยและมีมาตรฐานให้แก่ภูมิภาค ผ่านการจัดประชุมรัฐมนตรีความมั่นคงอาหารเอเปค ครั้งที่ 7
วันที่ 4 กันยายน 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ประเทศไทยประสบความสำเร็จในการจัดประชุมรัฐมนตรีความมั่นคงอาหารเอเปค ครั้งที่ 7 (The 7th APEC Food Security Ministerial Meeting) โดยกระทรวงเกษตรและสหกรณ์เป็นเจ้าภาพจัดการประชุมรัฐมนตรีความมั่นคงอาหารเอเปค ครั้งที่ 7 (The 7th APEC Food Security Ministerial Meeting) เมื่อวันที่ 26 สิงหาคม 2565 ณ หัวหิน จังหวัดประจวบคีรีขันธ์ เน้นย้ำการให้ความสำคัญต่อสถานการณ์โลก ด้านความมั่นคงด้านอาหารในปัจจุบัน และแสดงความมุ่งมั่นในการสร้างความมั่นคงทางอาหารในฐานะครัวไทยสู่ครัวโลก ให้แก่ภูมิภาคเอเชีย-แปซิฟิก
นายอนุชาฯ กล่าวว่า ประเทศไทยและสมาชิกเอเปค 21 เขตเศรษฐกิจ ได้ร่วมกันรับรองปฏิญญาความมั่นคงอาหารเอเปค ซึ่งเป็นเอกสารแสดงเจตนารมณ์และความมุ่งมั่นทางการเมือง ในการส่งเสริมความมั่นคงอาหารในภูมิภาค ซึ่งร่างปฏิญญาฯ ได้ผลักดันนโยบายสำคัญ 4 ด้าน ประกอบด้วย
1) ด้านความปลอดภัยอาหาร โดยเน้นการผลิตที่มีคุณภาพ ความปลอดภัย และสุขอนามัยที่สอดคล้องกับมาตรฐานระดับสากล
2) ด้านการค้าระหว่างประเทศ ส่งเสริมการอำนวยความสะดวกทางการค้าสินค้าเกษตร สนับสนุนระบบการค้าแบบพหุภาคี
3) ด้านการผลิตที่เป็นมิตรต่อสิ่งแวดล้อม เน้นการผลิตที่ยั่งยืน และใช้ทรัพยากรอย่างคุ้มค่า
4) ด้านการส่งเสริมความร่วมมือระหว่างภาครัฐและเอกชน เพิ่มประสิทธิภาพการผลิต ลดต้นทุนการผลิต สร้างมูลค่าเพิ่ม และเชื่อมโยงตลาด
นอกจากนี้ กระทรวงเกษตรและสหกรณ์ยังได้ผลักดันการดำเนินการภายใต้แผนปฏิบัติการภายใต้แผนงานความมั่นคงอาหารเอเปค ผ่านการขับเคลื่อนนโยบาย 3S ทั้งเรื่อง Safety, Security และ Sustainability ส่งเสริมความปลอดภัยอาหารให้ได้มาตรฐานสากล ถูกหลักโภชนาการ ตลอดจน ส่งเสริมเทคโนโลยีเกษตรและนวัตกรรมที่เชื่อมโยงการพัฒนาฐานข้อมูลด้วยระบบ Big Data และเพิ่มโอกาสในการเข้าถึงเศรษฐกิจดิจิทัลที่ขับเคลื่อนภาคเกษตรด้วย BCG Model
“รัฐบาลตระหนักถึงสถานการณ์ และปัญหาด้านต่าง ๆ ที่ส่งผลถึงวิกฤตการณ์อาหารโลก จึงมุ่งผลักดันการผลิตอาหารที่มีความปลอดภัย มีคุณภาพ และมาตรฐานระดับสากล พร้อมส่งเสริมการส่งออกสินค้าเกษตร และสินค้าประเภทอาหาร ตลอดจนยืนยันสนับสนุนความมั่นคงทางอาหารแก่เขตเศรษฐกิจเอเปค และโลก ตามนโยบายครัวไทยสู่ครัวโลก” นายอนุชาฯ กล่าว
วันจันทร์ที่ 12 กันยายน 2565
ไม่นานเกินรอ! มอเตอร์เวย์ M81 บางใหญ่ - กาญจนบุรี คืบหน้า 83% คาดเปิดบริการปี 67 เชื่อม กทม. ปริมณฑล – ภาคตะวันตก ลดเวลาจาก 2.30 ชม. เหลือ 48 นาที
.....
กรมทางหลวงเร่งสร้างทางหลวงพิเศษระหว่างเมือง หมายเลข 81 สายบางใหญ่ - กาญจนบุรี หรือ M81 ระยะทาง 96.41 กม. เพื่อยกระดับการคมนาคมขนส่งและท่องเที่ยวให้ประชาชนเดินทางอย่างสะดวก รวดเร็ว ปลอดภัย โดยงานก่อสร้างคืบหน้า 82.88% แล้วเสร็จ 8 จาก 25 สัญญา ได้แก่ สัญญาที่ 20 – 23 ใน อ.ท่าม่วง จ.กาญจนบุรี สัญญาที่ 6 อ.นครชัยศรี และสัญญาที่ 10 14 15 อ.เมืองนครปฐม ใน จ.นครปฐม ส่วนงานระบบ ดำเนินการแล้ว 6 จาก 8 ได้แก่ ด่านบางใหญ่ ด่านนครชัยศรี ด่านศีรษะทอง ด่านท่ามะกา ด่านท่าม่วง และด่านกาญจนบุรี
.
เส้นทาง M81 มีที่พักริมทาง 3 แห่ง คือ อ.นครชัยศรี อ.เมืองนครปฐม และ อ.ท่ามะกา มีสิ่งอำนวยความสะดวกครบถ้วน คาดว่าจะเปิดให้บริการเต็มรูปแบบได้ในปี 2567 โดยจะช่วยลดระยะเวลาการเดินทางจากพื้นที่ กทม. และปริมณฑล ไปยังภาคตะวันตกของประเทศได้มาก เช่น การเดินทางจาก อ.บางใหญ่ จ.นนทบุรี ไป จ.กาญจนบุรี ด้วยทางหลวงแผ่นดินจะใช้เวลานานถึง 2 ชม. 30 นาที แต่หากเดินทางด้วยเส้นทาง M81 ใช้เวลาเหลือเพียง 48 นาทีเท่านั้น
.
อ่านเพิ่มเติม คลิก >>https://www.thaigov.go.th/news/contents/details/59024
#ไทยคู่ฟ้า#ร่วมต้านโควิด19
-------------------
วันเสาร์ที่ 17 กันยายน 2565
"ทิพานัน" แนะผู้ลงทะเบียนบัตรสวัสดิการแห่งรัฐขั้นแรกไม่สมบูรณ์ รอตรวจสอบสถานะได้อีกครั้ง 20 กันยายนนี้  แจงหากคู่สมรส-บุตร ไม่สะดวกเดินทางมายื่นให้เซ็นสำเนาบัตรประชาชนมาแทนได้
"ทิพานัน" แนะผู้ลงทะเบียนบัตรสวัสดิการแห่งรัฐขั้นแรกไม่สมบูรณ์ รอตรวจสอบสถานะได้อีกครั้ง 20 กันยายนนี้  แจงหากคู่สมรส-บุตร ไม่สะดวกเดินทางมายื่นให้เซ็นสำเนาบัตรประชาชนมาแทนได้  ย้ำบัตรสวัสดิการเดิมยังใช้ได้จนกว่าจะประกาศสิทธิรอบใหม่เดือนมกราคม 2566
วันนี้ (17 กันยายน 2565) น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า กระทรวงการคลังประกาศผลการตรวจสอบสถานะการลงทะเบียนเพื่อสวัสดิการแห่งรัฐ ปี 2565 รอบแรกเมื่อวันที่ 16 กันยายน 2565 ที่ผ่านมา พบว่ามีผู้ผ่านการตรวจสอบข้อมูลจากกรมการปกครองจำนวน 4,282,429 ราย จากข้อมูลผู้ที่ลงทะเบียนในระหว่างวันที่ 5-8 กันยายนที่ผ่านมาทั้งหมด 5,246,699 ราย โดยผู้ลงทะเบียนที่ผ่านการตรวจสอบสถานะแล้วจะพบข้อความว่า “สถานะการลงทะเบียนสมบูรณ์” ขอให้รอผลการตรวจสอบคุณสมบัติในช่วงเดือนมกราคม 2566 ต่อไป
น.ส.ทิพานัน กล่าวว่า สำหรับผู้ลงทะเบียนไม่ผ่านอีก 964,270 ราย ที่พบข้อความว่า “สถานการณ์ลงทะเบียนไม่สมบูรณ์” ซึ่งอาจเกิดจากข้อมูลไม่ตรงกับฐานข้อมูลของกรมการปกครอง ระบบจะขึ้นข้อความระบุสาเหตุของการลงทะเบียนไม่สมบูรณ์ เช่น ข้อความว่า “การลงทะเบียนไม่สมบูรณ์เนื่องจากตรวจสอบกับฐานข้อมูลกรมการปกครองแล้วพบว่าผู้ลงทะเบียนมีคู่สมรส” แต่ข้อเท็จจริงปรากฎว่าคู่สมรสของผู้ลงทะเบียนเสียชีวิต และมีใบมรณบัตรของคู่สมรสแล้วหรือพบข้อความว่า "การลงทะเบียนไม่สมบูรณ์" เนื่องจากตรวจสอบกับฐานข้อมูลกรมการปกครองแล้วพบว่าผู้ลงทะเบียนแจ้งจำนวนบุตรไม่ครบถ้วน โปรดตรวจสอบจำนวนบุตร และข้อมูลเลขบัตรประชาชนของทุกราย” แต่ข้อเท็จจริงปรากฎว่าบุตรของผู้ลงทะเบียนมีอายุเกิน 18 ปีบริบูรณ์แล้ว เป็นต้น หากพบข้อความในลักษณะดังกล่าว ขอให้ผู้ลงทะเบียนตรวจสอบสถานะการลงทะเบียนอีกครั้ง ในวันอังคารที่ 20 กันยายน 2565 เป็นต้นไป ตั้งแต่ เวลา 06.00 น. เป็นต้นไป หากยังพบ "การลงทะเบียนไม่สมบูรณ์" ให้ติดต่อแก้ไขก่อนวันที่ 3 พ.ย. 2565 ที่จุดลงทะเบียนเดิมที่ลงไป ส่วนที่ลงทางออนไลน์ให้ไปจุดลงทะเบียนใดก็ได้ที่ท่านสะดวก
น.ส.ทิพานัน กล่าวอีกว่า ขณะนี้มีคำถามเรื่อง ผู้ลงทะเบียนต้องมีอายุ 18 ปีบริบูรณ์ จะนับอย่างไรนั้น ให้นับถึงวันสุดท้ายที่เปิดรับลงทะเบียนคือ 19 ตุลาคม 2565  ส่วนในกรณี หากผู้ลงทะเบียนมีครอบครัว แต่ไม่สามารถติดตามคู่สมรสหรือบุตรให้มาลงทะเบียนที่จุดรับลงทะเบียนหรือลงลายมือชื่อในเอกสารได้ต้องดำเนินการอย่างไร ตรงนี้ตามกติกาตอนนี้ ในกรณีคู่สมรสที่จดทะเบียนและ/หรือบุตรที่อายุต่ำกว่า 18 ปี จะต้องลงนามทุกคนให้ครบถ้วน แต่หากคู่สมรสไม่สะดวกเดินทางมายื่นแบบฟอร์มลงทะเบียนพร้อมกับผู้ลงทะเบียน ให้ขอสำเนาบัตรประจำตัวประชาชนของคู่สมรสและ/หรือบุตร พร้อมลงนามรับรองสำเนาถูกต้อง แล้วมายื่นแทนได้ ทั้งนี้ในปัจจุบันท่านที่ถือบัตรสวัสดิแห่งรัฐยังสามารถใช่บัตรสวัสดิการแห่งรัฐได้ตามปกติ จนกว่าจะมีการประกาศสิทธิและยืนยันสิทธิรอบใหม่ในช่วงเดือนมกราคม 2566
...................